**EELNÕU 2025/357-1**

 **KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

**OTSUS**

 28. august 2025 nr

Volituste andmine avaliku liiniveo

korraldamise hanke läbiviimiseks

Ühistranspordiseaduse § 12, § 13 lõike 1 punkti 6 ning lõigete 2 ja 3, § 15 lõike 2 ning riigihangete seaduse § 42 lõike 7 alusel ja lähtudes kohaliku omavalitsuse korralduse seaduse § 6 lõikest 1 Viljandi Linnavolikogu

**o t s u s t a b:**

1. Volitada MTÜ-d Viljandimaa Ühistranspordikeskus korraldama avaliku liiniveo hanget Viljandi liinile nr 7 vedaja leidmiseks riigihanke „Avalik bussiliinivedu Viljandi maakonnas 2027-2035“ raames.

2. Volituse alusel on MTÜ-l Viljandimaa Ühistranspordikeskus õigus Riigi Tugiteenuste Keskuse kaudu läbi viia kõik hankemenetlusega seotud toimingud ja täita kõiki riigihanke korraldamisega seotud riigihangete seadusest tulenevaid kohustusi ning sõlmida Viljandi linna nimel avaliku liiniveo teenindamise leping.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi; 2) kaebuse Tartu Halduskohtule aadressil tmktartu.menetlus@kohus.ee või Veski 32, 51010 Tartu

1. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):** Andres Mägi

**Esitatud:** 25.08.2025

**Esitaja:** Viljandi Linnavalitsus **Ettekandja:** Kalvi Märtin

**Lk arv:** 5

**Hääletamine:** nõudmisel

Seletuskiri

**Volituste andmine avaliku liiniveo**

**korraldamise hanke läbiviimiseks**

1. **Eelnõu eesmärk**

Eelnõu eesmärk on anda uus volitus MTÜ-le Viljandimaa Ühistranspordikeskus hankida Viljandi maakonna avaliku bussiliiniveo hanke osana ka Viljandi linnas sõitva bussiliini nr 7 liinivedu. Hankimise eesmärk on tagada bussiliini kvaliteetne ja efektiivne toimimine.

1. **Õiguslikud alused**

Kohaliku omavalitsuse korralduse seaduse (KOKS) § 6 lõikest 1 tulenevalt on Viljandi kui omavalitsusüksuse ülesanne korraldada Viljandi linnas linnasisest ühistransporti. KOKS § 62 lg 1 p 3 kohaselt võivad vallad ja linnad ühiste huvide väljendamiseks, esindamiseks ja kaitsmiseks ning ühiste ülesannete täitmiseks moodustada kohaliku omavalitsuse üksuste liite ja muid ühendusi. Viljandi linn on koos Eesti Vabariigi ja Viljandi maakonda kuuluvate teiste valdadega asutanud 28.09.2017 MTÜ Viljandimaa Ühistranspordikeskus, mille põhikirjaline eesmärk on ühistranspordi, sh õpilaste veo, korraldamine, ühingu ühine majandamine ja selle tegevusest tulenevate ühingu asutajate ühiste huvide esindamine. Seega on MTÜ Viljandimaa Ühistranspordikeskus puhul tegemist kohaliku omavalitsuse üksuste ühendusega KOKS § 62 lg 1 p 3 tähenduses.

Ühistranspordiseaduse (ÜTS) § 15 lg 1 kohaselt on piirkondlik ühistranspordikeskus omavalitsusüksuste ja riigi asutatud äriühing või mittetulundusühing, kus riigil ja omavalitsusüksustel on enamusotsustusõigus. Sama paragrahvi lõike 2 alusel võivad omavalitsusüksused volitada piirkondlikku ühistranspordikeskust mh täitma ÜTS § 13 lg 1 p 6 sätestatud omavalitsusorgani ülesandeid sõlmida vedajatega avaliku teenindamise lepinguid ning korraldada riigihankeid vedajate leidmiseks avalikule liiniveole.

Riigihangete seaduse § 42 lg 7 sätestab, et kohaliku omavalitsuse üksuse volitusel võib tema eest riigihanke korraldada KOKS § 62 lõike 1 punktis 3 sätestatud koostöövormis asutus või muu keskse hankijana tegutsev ühing.

Eelpoolnimetatud sätete alusel annabki Viljandi linn MTÜ-le Viljandimaa Ühistranspordikeskus eelnõus märgitud volitused.

1. **Sisu**

MTÜ Viljandimaa Ühistranspordikeskus teavitas 5.08.2025 Viljandi maakonna kohalikke omavalitsusi, et seoses muudatustega avaliku bussiliiniveo teenuse hankemenetluses Viljandi maakonnas on vaja muuta varasemalt vastu võetud volikogu otsust „Volituse andmine avaliku liiniveo korraldamise hanke läbiviimiseks“ hiljemalt augusti volikogus.

 Riigi Tugiteenuste Keskus kuulutas 31. detsembril 2024 Viljandimaa Ühistranspordikeskuse tellimusel välja riigihanke avaliku bussiliiniveo teenuse osutamiseks Viljandi maakonnas aastatel 2026–2034. Hanke viitenumber: 286130.

Regionaal- ja Põllumajandusministeerium edastas 16. juulil 2025 ühistranspordikeskusele kirja ettepanekuga võtta Viljandimaa avalikel bussiliinidel kasutusele biogaasi kütusena kasutavad bussid vähemalt 50 protsendi ulatuses. Ministeerium toonitas, et riigihanke tulemusel sõlmitakse leping järgmiseks kaheksaks aastaks. Seega on oluline, et lepingu tingimused poleks kooskõlas mitte ainult praeguste, vaid ka lähiaastate arengusuundadega.

Juba välja kuulutatud hanke tehnilised nõuded ei toetanud ministeeriumi kirjeldatud ettepanekut.

2025.a juuni lõpus otsustas MTÜ Viljandimaa Ühistranspordikeskuse üldkoosolek, et biometaani ehk rohegaasi kasutuselevõtt Viljandimaa avalikus bussiliiniveos toetab ringmajanduse põhimõtteid ja riigi majanduse arengut. Samuti aitab see vähendada kasvuhoonegaaside heidet ja suurendada energiasõltumatust, pakkudes jätkusuutlikku alternatiivi fossiilkütustele.

Juuni lõpus tunnistas Riigi Tugiteenuste Keskus kehtetuks Viljandimaal avaliku bussiliiniveo teenuse osutamiseks väljakuulutatud riigihankemenetluse.

Septembri alguses on plaanis ühistranspordikeskusel välja kuulutada uus riigihange muudetud tingimustega, mille kohaselt algab avalik liinivedu uue lepingu alusel 1. jaanuaril 2027. Lepingu kestuseks jääb 8 aastat, s.o kuni 31. detsembrini 2034.

Seetõttu palub MTÜ Viljandimaa Ühistranspordikeskus muuta volikogu otsust selliselt, et otsuse tekstis muudetakse avaliku liiniveo periood 2026–2034 asemel 2027–2034. Muudatus on tehniline, kuid vajalik tagamaks, et volikogu otsus vastaks uue hanke tegelikule ajaraamile.

Ühistranspordikeskus annab ka alljärgnevalt selgituse, kuidas 1. juuli – 31. detsember 2026 toimub liinivedu maakonnas.

*Kuna uus avaliku bussiliiniveo hankeleping Viljandi maakonnas algab 1. jaanuaril 2027, tekib vaheperiood – pool aastat aastast 2026 –, mille jooksul ei kata liiniveoteenust veel uus leping. Selle perioodi katmiseks on võimalus kasutada seadusest tulenevat erandit, mille alusel on võimalik korraldada liinivedu ajutiselt lihtsustatud korras, kui tegemist on ajutise või erakorralise olukorraga.*

*Sellistes olukordades on levinud praktika, et:*

*Kehtivat lepingut olemasoleva vedajaga pikendatakse täiendava tähtaja võrra, s.o kuni 31. detsembrini 2026,*

*Sõlmitakse eraldi ajutine teenuse osutamise leping otselepinguna (näiteks kehtiva lepingu osalise või ajutise pikendusena),*

*Teenuse maht ja tingimused jäävad üldjuhul samaks, tagades järjepidevuse ja kvaliteedi reisijate jaoks.*

*Selline ajutine lahendus ei eelda uut riigihanget, kuna tegemist on piiratud kestusega ja üleminekuperioodi hõlmava korraldusega, mille eesmärk on tagada katkematu teenuse osutamine kuni uue pikaajalise lepingu jõustumiseni.*

Uues maakonna liiniveo hankes osalemine võimaldab saavutada madalamat liinikilomeetri hinda, kuna suurema mahuga hanked annavad tavaliselt soodsamaid pakkumisi. Lisaks võimaldab see pakkuda kaasaegsemaid ja mugavamaid busse.

**4. Kulu või tulu suurus linnale**

Praegu kehtiva sõiduplaani kohaselt sõidab bussiliin nr 7 aastas ca 32 525 kilomeetrit (olenevalt tööpäevade arvust aastas). 2024. aastal on selle liini kulud hinnanguliselt 46 073 eurot aastas, millest arvestatakse maha piletitulu. Viljandimaa Ühistranspordikeskus prognoosib 2024. aasta piletituluks liinil nr 7 umbes 5000 eurot, mis tähendab, et linna kulu liinile oleks 2024. aastal ligikaudu 41 073 eurot aastas.

Avaliku bussiliiniveo korraldamiseks sõlmitakse hanke võitnud vedajaga leping, milles täpsustatakse liiniveo teenuse osutamise tingimused ja liinikilomeetri hinna arvutamise metoodika. Lepingus sätestatakse, et liinikilomeetri hinda muudetakse periooditi vastavalt tarbijahinna indeksi muutusele, tagamaks, et teenuse hind oleks ajakohane ja õiglane nii teenuse osutaja kui ka tellija jaoks.

Eelnõu elluviimine toob kaasa rahalise kokkuhoiu (võrreldes olukorraga, kui bussiliin hangitaks eraldi hankega) ja teenuse kvaliteedi tõusu, pakkudes Viljandi linna ja maakonna elanikele tulevikus paremaid ühistranspordi võimalusi.

Eelnõu koostamises on osalenud linnasekretär ja MTÜ Viljandimaa Ühistranspordikeskus juhatuse liige Kaupo Kase.

Ettepanek on, et bussiliin nt 7 hangitakse sama hanke sees.

Praegu on Viljandi linnas sõitva bussiliini nr 7 liinivedu korraldatud koostöös likvideeritud Viljandi Maavalitsusega, kes viis 2017. aastal läbi Viljandi maakonna liiniveo hanke koostöös Riigi Tugiteenuste Keskusega.

Bussiliini nr 7 rahastamine toimub 100% Viljandi linna eelarvelistest vahenditest.

MTÜ Viljandimaa Ühistranspordikeskus juhatuse liige Kaupo Kase saatis Viljandi Linnavalitsusele 21.08.2025 kirja, milles täpsustas järgmist: Septembris plaanitakse välja kuulutada uus riigihange muudetud tingimustega, mille kohaselt algab **eeldatavalt** liinivedu uue lepingu alusel 01.01.2027 ja leping lõpeb 31.03.2035.

Arvestades tekkida võivaid takistusi riigihanke menetluses ja/või ajalisi nihkeid, on käesoleva otsusega asjakohane ja põhjendatud volitada MTÜ-d Viljandimaa Ühistranspordikeskus korraldama avaliku liiniveo hanget Viljandi linna liinile nr 7 vedaja leidmiseks.

(allkirjastatud digitaalselt)

Andres Mägi

haldusameti juhataja